Podlitiek: Cele wil dop verbied, hoe lank nog in grendelstaatgebied?Opgestel deur die Podlitiek-span Bheki Cele. Foto: Kopano Tlape/GCIS Die landwye tydperk van afsondering is in sy tweede week en alhoewel die Podlitiek-span, tot hul ergernis, nie deur die regering as ’n noodsaaklike diens beskryf word nie, het Podlitiek besluit om nou maar in elk geval aan te hou om hul diens aan die publiek te lewer. Daarom, vanuit alle hoeke van die ou Transvaal, bring die vier paneellede van Podlitiek hierdie episode aan die luisteraar, waar hulle oudergewoonte die nuusgebeure van die week onder die vergrootglas plaas. Met die deur in die huis geval, spring Podlitiek weg met ’n bespreking oor die polisie se pedantiese maatreëls wat die publiek werklikwaar soos kinders hanteer. Geen sigarette, geen drank, geen draffies met jou hond, en geen bevraagtekenbare bewegings nie. Hoe moet die Suid-Afrikaner hieroor voel? Deels, so stel Podlitiek dit, verstaan ŉ mens waarom die regering versigtig is, maar sekerlik word dinge tans te ver gevoer? Volgende draai die Podlitiek-paneel weg van die Covid-19-pandemie na die Suid-Afrikaanse ekonomie. Dat dit nie goed gaan nie, is reeds verlede week deur Moody’s bevestig, maar die vraag is dan, wat nou? Minister Tito Mboweni wil graag vir geldjies gaan vra by die Internasionale Monetêre Fonds, maar Hermann wonder of ons werklik kwalifiseer vir hierdie tipe hulp. Selfs nader aan minister Mboweni, wonder etlike lede van die ANC hardop of die lenings nie sal lei tot ’n drastiese afname in hul luukse leefstyle nie. Laastens wonder Podlitiek hardop wat op 16 April 2020 gaan gebeur. Gaan die deure vir ons oopgemaak word, gaan ons normaal kan voortgaan en floreer, of, soos wat ons dalk almal onderlangs mor, gaan die tydperk van afsondering verleng word? Ernst bespreek die denkpatrone wat tipies onder mense begin ontwikkel wat vir ’n té lang tydperk ingeperk word, en hoe mense moontlik binnekort teen hierdie regulasies gaan begin skop. Teen volgende week se episode sal ons sekerlik al weet waar ons trek ten opsigte van die inperking. By Podlitiek lewer ons nie net die nuus nie, ons maak dit. Luister Podlitiek. Die Podlitiek-span bestaan uit Hermann Pretorius (IRV), Ernst van Zyl (AfriForum), Paul Maritz (Solidariteit) en Daniël Eloff (Hurter Spies Ing.).